## Zaključak kojim se odbacuje zahtjev društva Negotiator d.o.o., Zagreb, za odobrenje objavljivanja ponude za preuzimanje društva Industrogradnja d.d., Zagreb, Savska cesta 66

### NN 134/2008 (19.11.2008.), Zaključak kojim se odbacuje zahtjev društva Negotiator d.o.o., Zagreb, za odobrenje objavljivanja ponude za preuzimanje društva Industrogradnja d.d., Zagreb, Savska cesta 66

HRVATSKA AGENCIJA ZA NADZOR FINANCIJSKIH USLUGA

3797

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 25. stavak 2. Zakona o preuzimanju dioničkih društava (»Narodne novine« br. 109/07), te članka 220. stavak 1. Zakona o općem upravnom postupku (»Narodne novine« br. 53/91 i 103/96), u predmetu odobrenja objavljivanja ponude za preuzimanje društva Industrogradnja d.d., Zagreb, Savska cesta 66, Uprava Hrvatske agencije za nadzor financijskih usluga na sjednici održanoj 13. studenoga 2008. godine donijela je

ZAKLJUČAK

1. Odbacuje se zahtjev društva Negotiator d.o.o., Zagreb, Zelinska 3 za odobrenje objavljivanja ponude za preuzimanje društva Industrogradnja d.d., Zagreb, Savska cesta 66, te se smatra da nije ni podnesen.

2. Ovaj zaključak objavit će se u »Narodnim novinama«.

Obrazloženje

Društvo Negotiator d.o.o., Zagreb, Zelinska 3, zastupano po društvu TO ONE d.o.o., Zagreb, Zelinska 3 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 3. listopada 2008. godine, na temelju odredbe članka 24. stavak 1. Zakona o preuzimanju dioničkih društava (»Narodne novine« broj 109/07, dalje u tekstu: Zakon), Zahtjev za odobrenje objavljivanja ponude za preuzimanje društva Industrogradnja d.d., Zagreb, Savska cesta 66 (dalje u tekstu: Ciljno društvo), a 14. listopada i 12. studenoga 2008. godine dopunu predmetnog zahtjeva.

U provedenom postupku, uvidom u dokumentaciju priloženu zahtjevu utvrđeno je da nisu dostavljene isprave propisane odredbom članka 22. stavak 3. Zakona i to:

– ponuda za preuzimanje,

– isprave o pravnim poslovima kojim su Ponuditelj i osoba koje s njim djeluje zajednički stekli dionice Ciljnog društva u razdoblju od 1 godine prije dana nastanka obveze na objavljivanje ponude za preuzimanje, a u slučaju stjecanja i otpuštanja dionica protivno odredbi članka 40. ovoga ZPDD-a i isprave o tim pravnim poslovima,

– izjava Ponuditelja i osoba koje s njim djeluje zajednički da nisu sklapali druge pravne poslove u cilju stjecanja dionica Ciljnog društva,

– potvrda Središnje depozitarne agencije d.d., Zagreb, Heinzelova 62/a (dalje u tekstu: SDA) o osiguranju naknade za preuzimanje svih dionica koje su predmet ponude za preuzimanje,

– potvrda Zagrebačke burze, izdanu na zahtjev Ponuditelja, o prosječnoj cijeni iz članka 16. stavka 3. i 6. ovoga ZPDD-a,

– ugovor sa SDA kao depozitarom o obavljanju poslova pohrane dionica,

– izvode iz sudskog registra ili drugoga odgovarajućeg registra iz kojeg je vidljiv pravni oblik, sjedište, poslovna adresa, popis osoba ovlaštenih za zastupanje, ne stariji od 30 dana od dana podnošenja zahtjeva, u prijevodu na hrvatski jezik po ovlaštenom sudskom tumaču,

– dokaz o uplati administrativne pristojbe i naknade, sukladno odredbi članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 45/06, 11/07 i 47/08),

– Izjava o zajedničkom djelovanju Ponuditelja i osobe koja s Ponuditeljem djeluje zajednički u izvorniku.

Stoga je Ponuditelj pismenom Agencije od 15. listopada 2008. godine, a na temelju odredbi članka 25. Zakona, pozvan urediti predmetni zahtjev i dostaviti traženu dokumentaciju u roku od 15 dana od dana primitka predmetnog pismena.

Ponuditelj je zaprimio pismeno Agencije 22. listopada 2008. godine.

Dana 12. studenoga 2008. godine, nakon isteka roka za postupanje, Ponuditelj je dostavio Agenciji ponudu za preuzimanje, Izjavu o zajedničkom djelovanju Ponuditelja i društva Aglaia B.V. Landsmeer, Koningslaan 17, Amsterdam, u izvorniku i izjavu Ponuditelja da nije sklapao druge pravne poslove u cilju stjecanja dionica Ciljnog društva.

Sukladno odredbama članka 25. Zakona, kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Kako Ponuditelj i nakon isteka istog nije dostavio cjelokupnu dokumentaciju nužnu za postupanje po predmetnom zahtjevu, to je na temelju odredbe članka 25. stavak 2. Zakona i članka 220. stavak 1. Zakona o općem upravnom postupku (»Narodne novine« br. 53/91 i 103/96), odlučeno kao u točki 1. izrjeke ovog zaključka.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog zaključka.

Klasa: UP/I-451-04/08-10/17

Urbroj: 326-111/08-14

Zagreb, 13. studenoga 2008.

Zamjenik predsjednika Uprave
Ivan Vrljić, v. r.

Ostalo, NN 134/2008-3797